 ڪراچي ( ويب ڊيسڪ ) پاڪستاني ڪرڪيٽ ٽيم جي فاسٽ بالر وهاب رياض چيو آهي ته علائقائي ڪرڪيٽ ۾ لڳاتار پرفارم ڪري سليڪٽرن جي توجهه حاصل ڪئي آهي. ٽيم لاءِ منهنجو واپس اچڻ سٺو سنئوڻ آهي. ڪرڪيٽر وهاب رياض پريس ڪانفرنس ڪندي چيو ته پاڪستان ٽيم انگلينڊ ۾ خراب ڪرڪيٽ ناهي کيڏي، آخري اوورن ۾ مختلف ورائٽيز جو استعمال ڪرڻو پوندو، عالمي ڪپ  ۾ ملڪ ۽ قوم لاءِ کيڏنداسين. وهاب رياض جو چوڻ هو ته عالمي ڪپ ۾ قومي ٽيم جي حصو بڻجڻ تي خوشي آهي، آءٌ تيار آهيان، والد جي خواهش هئي ته عالمي ڪپ کيڏان، خواب ايندا هئا، خواب ۾ مڪي آرٿر سان ملاقات ٿي هئي، خواب ۾ انضمام الحق جي ڪال آئي هئي ته تون عالمي ڪپ لاءِ وڃي رهيو آهين. هن چيو ته سليڪٽرن جي اميدن تي پورو لهڻ جي ڪوشش ڪندس، دٻاءُ آهي پر ٻن ورهين کان تمام گهڻي تياري ڪئي آهي، نوجوانن بيٽنگ ۾ زبردست پرفارمنس ڏني، بالنگ ۾ ڪلڪ نه ڪري سگهيا جنهنڪري نقصان پهتو آهي. وهاب رياض جو چوڻ آهي ته بائونڊري تي ڪيچ ورتا وڃڻ ها ته نتيجا مختلف هجن ها، علائقائي ڪرڪيٽ ۾ مسلسل پرفارم ڪري سليڪٽرن جي توجهه حاصل ڪئي آهي. ٽيم لاءِ منهنجو واپس اچڻ سٺو سنئوڻ آهي. مونکي جڏهن ته ڪال آئي هئي ته ٻڌايو ويو هو ته لنڊن وڃڻ جي تياري ڪرڻي آهي. عالمي ڪپ ۾ وڏي جذبي سان کيڏندس، قوم جي اميدن تي پورو لهڻ جي ڪوشش ڪندس. هن چيو ته مون پنهنجو پاڻ کي عالمي ڪپ لاءِ تيار رکيو آهي، جنيد جي ٽيم مان ٻاهر ٿيڻ تي افسوس اٿم، منهنجون نيڪ خواهشون سمورن رانديگرن سان گڏ آهن، نقادن کي تنقيد ڪرڻ جو حق آهي، فٽنس تي محنت ڪري رهيو آهيان، فٽنس نه هوندي ته ٽيم ۾ جو حصو نٿو بڻجي سگهان.